# Referat af institutledermøde

tirsdag den 21. juni 2016 kl. 9.00 i Romeo:

## Til stede var: Dekanen, prodekanen, Steffen Nordahl Lund, Jesper Carlsen, Anne Jensen, Per Krogh Hansen, Mads Funding, Klaus Thomsen og Gitta Stærmose.

## Ad 1. Godkendelse af referat af møde den 19. april og 17. maj 2016.

Referaterne blev godkendt med mindre ændringer.

Ad 2. Kompensation til studiestartskoordinatorer.

Prodekanen orienterede om en konkret sag om kompensation til studiestartskoordinatorer på grundlag af en henvendelse fra studienævn for Engelsk og Amerikanske Studier og bad institutlederne tage stilling til, om undervisere, der får en særlig opgave med at koordinere studiestarten, kan få en særlig kompensation.

Institutlederne var enige om, at særskilt kompensation til studiestartsarrangementer godt kan komme på tale, nemlig i det tilfælde studiestartsforløbet er ECTS-bærende (dvs. inkluderer en ECTS-bærende prøve), som det fx har været tilfælde på Historie.

Holdningen var omvendt, at hvis der er tale om et mere traditionelt introforløb over færre dage uden ECTS, hvor en lang række undervisere bidrager i mindre omfang (fx med et oplæg), vil der ikke kunne udløses særskilt kompensation. Heller ikke til koordinatorrollen, som derfor typisk falder på studieleder/vicestudieleder.

Institutlederne lovede i tillæg hertil at støtte op om studielederne, når de har til opgave at få kolleger til at bidrage med mindre, ikke særskilt kompenserede, indslag i studiestartsarrangementer og lignende.

## Ad 3. Dimensioneringsomstillingspuljen – ansøgninger pr. juni 2016.

De indkomne ansøgninger blev drøftet. Beslutninger sendes til ansøgere primo juli.

## Ad 4. Ph.d.-stipendiater - ferieafvikling.

Der var enighed om, at 3 uger (hovedferie) skal være afviklet inden afslutning af ph.d.-stipendiet. Særlige feriedage kan først kræves afviklet efter 1. januar.

Vedrørende overførsel af feriedage/feriefridage fra et ferieår til et andet har Personalekontoret efterfølgende præciseret følgende:

Det er som udgangspunkt kun muligt at overføre ferie, hvis der har været tale om egentlig ferieforhindring (dvs. sygdom, barselsorlov m.v.). Overførsler kan derfor kun ske meget, meget sjældent i helt ekstraordinære tilfælde.

Årsagen hertil er dels personalepolitisk – man ønsker at sikre at medarbejderne holder ferie og rekreerer sig – og dels regnskabsmæssigt: Skyldig ferie er en voksende (gælds) post på SDU’s regnskab, og det er ikke hensigtsmæssigt.

Der er således tale om en indskærpelse af de gældende regler.

Ad 5. Lokaler.

Mads Funding orienterede om de udfordringer og den lokalefortætning, som fakultetet står overfor i forbindelse med tildeling af Niels Bohr professoratet m.m.

Institutlederkredsen drøftede løsningsmuligheder. Mads Funding tager kontakt til institutlederne med henblik på bilaterale forhandlinger.

Ad 6. Nyt fra

Dekanen orienterede om Bestyrelsens beslutninger:

* Ny ledelsesstruktur for campusserne Sønderborg, Kolding, Esbjerg og Slagelse. Strukturen skal sikre en tæt kobling mellem Direktionen og campusser i de kommende år.

- Prioritering af følgende tværfaglige strategiske satsningsområder:

 Velfærdsinnovation, Open data og Droner

Der afsættes midler fra Den Strategiske Pulje (DSP) i 2016 – 2018. Mulighed for videreførelse af bevilling i 2019 besluttes af Direktionen. Det er en forudsætning, at fakulteterne bidrager med et beløb svarende til det, der er allokeret fra DSP.

Dekanen meddelte, at Direktionen har besluttet, at der etableres et forsknings- og innovationsråd og omorganisering af enhederne med medarbejdere, der arbejder med erhvervsunderstøttende aktiviteter, herunder også SDU Erhverv og SDU Cortex Lab. Den nye afdeling SDU RIO har opstart pr. 1. januar 2017. Under omorganiseringen arbejdes der parallelt med afklaring af, hvordan fakulteternes forskerstøtteenheder kan indgå i et netværkssamarbejde med henblik på implementering pr. 1. april 2017.

Dekanen oplyste, at ledelsesseminaret finder sted den 15. – 16. august på Kongebrogården. Temaet vil være studieledelse. Institutledermødet finder sted den 16. august kl. 13-16.

Prodekanen oplyste, at tiltagene vedrørende hhv. understøttelse af studiegrupper og akademisk skriftlighed på Det Humanistiske Fakultet udrulles pr. 1. september 2016. De afsatte midler anvendes på store studier med stort frafald. Ordningerne kan eventuelt udvides til at omfatte flere studier.

Institutlederne orienterede om ansættelser, ph.d.-stillinger, efter- og videreuddannelsestiltag,

uddannelseschefen ved Teoretisk Pædagogikum stopper pr. 1. august m.m.

Sekretariatschefen oplyste, at kontorchef Lisbeth Broegaard Petersen fratræder sin stilling pr. 31. august 2016 og tiltræder pr. 1. september 2016 stillingen som leder af Juridisk Kontor i Rektorsekretariatet.

Ad 7. Eventuelt.

Jesper Carlsen oplyste, at Institut for Historie holder jubilæumsarrangement den 4. november 2016, hvor humanioras aktuelle situation diskuteres i et historisk perspektiv.

Med venlig hilsen

Simon Møberg Torp

dekan